Broj: 711-I-2198-P-49/21-04-17

Zagreb, 24. studenoga 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Josipa Špoljara, zamjenika općinskog načelnika Općine Krašić do 20. svibnja 2021.,** na 149. sjednici, održanoj dana 24. studenoga. 2021, donosi sljedeću:

**ODLUKU**

**I. Pokreće se postupak za odlučivanje o sukobu interesa protiv dužnosnika Josipa Špoljara, zamjenika općinskog načelnika Općine Krašić do 20. svibnja 2021., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije direktora trgovačkog društva T.B.S. – TVORNICA BETONSKIH STUPOVA d.o.o. i to u razdoblju od 6. travnja 2019. do 20. svibnja 2021., te moguće povrede članka 14. stavka 1. ZSSI-a, u svezi s člankom 20. stavkom 3. ZSSI-a, koja proizlazi iz obavljanja iste funkcije unutar razdoblja 12 mjeseci od prestanka obnašanja navedene dužnosti to od 21. svibnja 2021.**

**II. Poziva se dužnosnik Josip Špoljar da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na navode iz obrazloženja ove odluke.**

Obrazloženje

U Povjerenstvu je dana 16. veljače 2021. pod brojem 711-U-648-P-49/21-01-3 po službenoj dužnosti otvoren predmet u odnosu na dužnosnika Josipa Špoljara, zamjenika općinskog načelnika Općine Krašić.

Naime, uvidom u podatke sudskog registra Trgovačkog suda u Zagrebu utvrđeno da je pod matičnim brojem subjekta: 080079655 upisano trgovačko društvo T.B.S. – TVORNICA BETONSKIH STUPOVA d.o.o., u kojemu je Josip Špoljar upisan kao direktor trgovačkog društva, i to u kontinuitetu od 6. travnja 2019. do dana otvaranja ovog predmeta P-49/21, dok je usporedbom OIB-a iz izvješća o imovinskom stanju podnesenog povodom obnašanja navedene dužnosti te sudskog registra utvrđeno je da se radi o dužnosniku Josipu Špoljaru, čime su stečena vlastita saznanja moguće povrede odredbi ZSSI-a.

Ovaj uvid u sudski registar je izvršen, obzirom da je Povjerenstvo na 45. sjednici održanoj 5. travnja 2019. donijelo odluku Broj: 711-I-904-P-390-18/19-08-12, kojom je pod točkom I. izreke utvrdilo da je dužnosnik Josip Špoljar istovremenim obnašanjem dužnosti zamjenika općinskog načelnika Općine Krašić i obavljanjem funkcije direktora trgovačkog društva T.B.S. – TVORNICA BETONSKIH STUPOVA d.o.o., u razdoblju od 21. listopada 2016. do dana donošenja iste Odluke, počinio povredu članka 14. stavka 1. ZSSI-a, za što mu je pod točkom II. izreke izrečena sankcija obustave isplate dijela neto mjesečne plaće u ukupnom iznosu od 3.000,00 kuna, a pod točkom III. dužnosnik je upućen da bez odgode razriješi situaciju povrede odredbe ZSSI-a opisanu u točki I. izreke odluke, jer u protivnom Povjerenstvo može protiv dužnosnika pokrenuti novi postupak.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je Josip Špoljar obnašao dužnost zamjenika općinskog načelnika Općine Krašić u mandatima 2013. – 2017. te 2017. – 2021. te da je istu dužnost prestao obnašati 20. svibnja 2021.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona, stoga je dužnosnik Josip Špoljar povodom obnašanja dužnosti zamjenika općinskog načelnika Općine Krašić obvezan postupati sukladno odredbama ZSSI-a.

Povjerenstvo je u svrhu provjere vlastitih saznanja moguće zakonske povrede dopisom Broj: 711-I-377-P-49/21-02-17 od25. veljače 2021., od Trgovačkog suda u Zagrebu zatražilo očitovanje je li u pisarnicu sudskog registra navedenog suda zaprimljen dokument koji bi se odnosio na eventualno razrješenje dužnosnika Josipa Špoljara od obavljanja funkcije direktora trgovačkog društva T.B.S. – Tvornica betonskih stupova d.o.o., zajedno s dostavom navedene dokumentacije.

Trgovački sud u Zagrebu je dopisom od 23. ožujka 2021. dostavio izvadak iz sudskog registra uvidom u koji je utvrđeno da je dužnosnik Josip Špoljar dana 19. listopada 2020. prestao obavljati funkciju direktora trgovačkog društva T.B.S. – Tvornica betonskih stupova d.o.o. te da je na istu ponovno imenovan 20. listopada 2020., dok eventualni dokazi o razrješenju ili prestanku njezina obavljanja nisu dostavljeni.

Ponovnim uvidom u nadležni sudski registar utvrđeno je da je dužnosnik i na dan donošenja ove odluke upisan kao direktor trgovačkog društva T.B.S. – Tvornica betonskih stupova d.o.o., dok je uvidom u podatke povijesnog izvatka za isto društvo utvrđeno da je obavljao funkciju direktora od 21. listopada 2016. do 19. listopada 2020. te da je ponovno imenovan na ovu funkciju 20. listopada 2020., iz čega proizlazi da u kontinuitetu obavlja navedenu funkciju od 21. listopada 2016. do donošenja ove odluke.

Izvršenim uvidom u ISPU sustav Porezne uprave na temelju ovlaštenja utvrđeno je da je dužnosniku Josipu Špoljaru od strane društva T.B.S. – Tvornica betonskih stupova d.o.o. na ime dohotka od nesamostalnog rada u 2019. isplaćen iznos od 230.644,96 kn, u 2020. iznos od 245.199,65 kn te u 2021. iznos od 235.555,01 kn.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Sukladno članku 20. stavku 3. ZSSI-a obveze koje za dužnosnika proizlaze iz članka 14. istog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom navedenog, iz zaprimljene dokumentacije proizlazi da dužnosnik Josip Špoljar nije otklonio povredu članka 14. stavka 1. ZSSI-a utvrđenu odlukom od 5. travnja 2019. te da je u cijelom razdoblju od donošenja ove odluke u kontinuitetu obavljao funkciju direktora trgovačkog društva T.B.S. – Tvornica betonskih stupova d.o.o., i to za vrijeme obnašanja dužnosti zamjenika općinskog načelnika Općine Krašić odnosno od 6. travnja 2019. do 20. svibnja 2021. te u razdoblju od 12 mjeseci od prestanka obnašanja navedene dužnosti odnosno od 21. svibnja 2021., za što je primao plaću.

Ovakvo postupanje ukazuje na povredu članka 14. stavka 1. ZSSI-a te povredu članka 14. stavka 1. u svezi s člankom 20. stavkom 3. ZSSI-a.

Sukladno članku 39. stavka 3. ZSSI-a poziva se dužnosnik Josip Špoljar da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Josip Špoljar, osobna dostava
2. Objava na internetskoj stranici Povjerenstva

Pismohrana